Mina soovitasin oma tuttavale, et parim aeg on alustada kohe, kui pühad läbi. Muretseda üks vanem mesindusraamat, paarikümne aasta tagused on selleks väga sobivad, kus on mesindusest kõik algusest lõpuni kirjas. Väga head on Taltsi ja Sirge raamatud, Sirgel "Mesilaste maailm", aga ka Allese koostatud "Mesinduse käsiraamat". Mitmeid teisi on muidugi veel. Kui seda  kirjandust mõni kuu uurida, on asjast täitsa selge ettekujutus olemas. Isegi kui õnnestub minna mesinduskursusele, tuleb kasuks, kui on omal enne mingisugused teadmised olemas. Muretseda on tarvis näokate, suitsulõõts ja konkspeitel. Kevadel üks taru, sinna sisse pere ja esialgu sellest piisab. Vurri saab alguses laenata naabrilt või kärge lihtsalt lahti lõigata ja süüa. Keeruline pole asi üldse, tuleb lihtsalt ette võtta. Kasulik on vaadata näiteks ka Pokumehe blogi http://naljaviljapuder.blogspot.com/, siis on ettekujutus, kuidas hea tahtmisega saab nullist edukalt alustada.